Diari Oficial de la Generalitat Valenciana


Sumari del DOGV 7553, del 22-06-2015 (2015/5858)

DECRET 95/2015, de 19 de juny, del Consell, pel qual aprova les Normes d'organització i funcionament de la Universitat Europea de València.
-------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2015/06/19/95/dof/vci/html**

### Dades del document

Número de DOGV
:   7553

Data del DOGV
:   22-06-2015

Secció del DOGV
:   I. DISPOSICIONS GENERALS

Número del document
:   2015/5858


Data del document
:   19-06-2015

Organisme emissor
:   Conselleria d'Educació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * Universidad Europea de València
    * universitat
    * legislació
    * ensenyament privat
    * reglament intern

DECRET 95/2015, de 19 de juny, del Consell, pel qual aprova les Normes d'organització i funcionament de la Universitat Europea de València. [2015/5858]  
La Universitat Europea de València, Societat Limitada Unipersonal, entitat titular de la Universitat Europea de València, reconeguda com a universitat privada per la Llei 9/2012, de 4 de desembre, de la Generalitat, ha sol·licitat l'aprovació de les Normes d'organització i funcionament de la universitat, en compliment del que establixen els apartats 2 i 5 de l'article 6 de la Llei Orgànica 6/2001, de 2 de desembre, d'Universitats.  
D'acord amb els preceptes indicats en el paràgraf anterior, ha sigut tramitada la sol·licitud, una vegada efectuat l'oportú control de legalitat.  
  
Per tot això, a proposta de la consellera d'Educació, Cultura i Esport, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 19 de juny de 2015,  
  
  
DECRETE  
  
Article únic. Aprovació de les Normes d'organització i funcionament de la Universitat Europea de València  
S'aproven les Normes d'organització i funcionament de la Universitat Europea de València, que s'incorporen com a annex del present decret.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de publicar-se en el Diari Oficial de la Comunitat Valenciana.  
  
València, 19 de juny de 2015  
  
El president de la Generalitat,  
ALBERTO FABRA PART  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX  
Normes d'organització i funcionament   
de la Universitat Europea de València  
  
PREÀMBUL  
  
La Universitat Europea de València és una universitat privada reconeguda per la Llei 9/2012, de 4 de desembre, de la Generalitat, de Reconeixement de la Universitat Privada Universitat Europea de València, amb seu a València (BOE 306, 21.12.2012 i DOCV 6918, 07.12.2012).  
  
A tenor de l'article 2.1 de la Llei Orgànica 6/2001, de 21 desembre, d'Universitats (d'ara en avant, LOU), les universitats privades tindran personalitat jurídica pròpia i adoptaran alguna de les formes admeses en dret. El seu objecte social exclusiu serà l'educació superior per mitjà de la realització de les funcions a què es referix l'apartat 2 de l'article 1. D'acord amb l'article 6.5 de la LOU, les universitats privades s'organitzaran de manera que quede assegurada, per mitjà de la participació adequada de la comunitat universitària, la vigència efectiva en estes dels principis constitucionals i amb garantia efectiva del principi de llibertat acadèmica manifestada en les llibertats de càtedra, d'investigació i d'estudi. Es regiran per la LOU, les altres normes estatals o autonòmiques que siguen aplicables, la seua llei de reconeixement i les seues pròpies Normes d'organització i funcionament, que inclouran les previsions derivades del que disposa l'article 2.2 de la LOU sobre l'autonomia universitària, i el caràcter propi de la universitat, si és procedent.  
  
A les universitats privades també els seran aplicables les normes corresponents a la classe de personalitat jurídica adoptada. Les normes d'organització i funcionament de les universitats privades seran elaborades i aprovades per elles mateixes, de conformitat amb la lletra a de l'esmentat article 2.2 i el paràgraf segon de l'article 6.5 de la LOU, i amb subjecció, en tot cas, als principis i llibertats abans assenyalats; i, després del control de legalitat, seran aprovades pel Consell de Govern de la comunitat autònoma, després de l'esmena, si és el cas, dels inconvenients de legalitat que s'hi puguen apreciar.  
Les Normes d'Organització i Funcionament de la Universitat Europea de València estan redactades d'acord amb el marc de l'Espai Europeu d'Educació Superior, i estructuren les ensenyances en tres cicles: grau, màster i doctorat. Este model d'ensenyances aporta una manera diferent d'entendre la universitat i les seues relacions amb la societat, que potencia l'autonomia universitària, i augmenta l'exigència de retre comptes sobre el compliment de les seues funcions.  
El legislador permet que les normes d'organització i funcionament de les universitats privades establisquen els seus òrgans de govern i representació, així com els procediments per a la seua designació i remoció. No obstant això, establix que s'assegure en estos òrgans, per mitjà d'una participació adequada, la representació dels diferents sectors de la comunitat universitària, i que es propicie la presència equilibrada entre dones i hòmens.  
De conformitat amb el que disposa la Llei Orgànica 6/2001, de 21 de desembre, d'Universitats, la Junta General de la universitat proposa les següents Normes d'Organització i Funcionament, que se sotmeten a la qualificació de legalitat per part del Consell de la Comunitat Valenciana.  
  
  
TÍTOL I  
De la institució  
  
Article 1. Definició  
1. La Universitat Europea de València és una universitat privada, reconeguda per llei. La Universitat Europea de València està dotada de personalitat jurídica pròpia, amb la forma jurídica de societat de responsabilitat limitada.  
2. La Universitat Europea de València es regirà per la Llei Orgànica 6/2001, de 21 desembre, d'Universitats, les altres normes estatals o autonòmiques que siguen d'aplicació a les universitats, les normes aplicables a les societats de responsabilitat limitada, la seua llei de reconeixement, les presents Normes d'organització i funcionament, els seus estatuts socials i les normes de règim intern de què es dote la universitat en cada moment.  
3. Les Normes d'organització i funcionament podran ser modificades o revisades per acord de la Junta General de l'entitat.  
4. En tot cas, l'activitat de la Universitat Europea de València es fonamenta en la conformitat amb els principis constitucionals i en el principi de llibertat acadèmica, que es manifesta en les llibertats de càtedra, d'investigació i d'estudi.  
  
Article 2. Funcions  
1. La universitat realitza el servici públic de l'educació superior per mitjà de la investigació, la docència i l'estudi. Són funcions de la universitat al servici de la societat:  
a) La creació, el desenrotllament, la transmissió i la crítica de la ciència, de la tècnica i de la cultura.  
b) La preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística.  
c) La difusió, la valoració i la transferència del coneixement al servici de la cultura, de la qualitat de la vida i del desenrotllament econòmic.  
d) La difusió del coneixement i la cultura a través de l'extensió universitària i la formació al llarg de tota la vida.  
2. Constituïx una missió essencial de la universitat la impartició d'ensenyances per a l'exercici de professions que requerixen coneixements científics, tècnics o artístics, i la transmissió de la cultura. Així mateix, constituïx funció essencial de la universitat, la investigació, fonament de la docència, mitjà per al progrés de la comunitat i suport de la transferència social del coneixement. Esta universitat dedicarà especial atenció a la formació integral de la persona, per a la qual cosa, en la mesura de les seues possibilitats, organitzarà tot tipus d'activitats culturals i intel·lectuals complementàries, fent especial insistència, donada la importància que tenen, en les activitats esportives que possibiliten el desenrotllament integral de la persona.  
3. En l'exercici de la seua autonomia i en els termes reconeguts legalment, correspon a la Universitat Europea de València:  
a) L'elaboració de les seues pròpies Normes d'organització i funcionament, així com de les altres normes de règim intern.  
b) L'elecció, la designació i la remoció dels corresponents òrgans de govern i representació.  
c) La creació d'estructures específiques que actuen com a suport de la investigació i de la docència.  
d) L'elaboració i l'aprovació de plans d'estudi i investigació i d'ensenyances específiques de formació al llarg de tota la vida.  
e) La selecció, la formació i la promoció del personal docent i investigador i d'administració i servicis, així com la determinació de les condicions en què han de desenrotllar les seues activitats.  
f) L'admissió, el règim de permanència i la verificació dels coneixements dels estudiants.  
g) L'expedició dels títols de caràcter oficial i validesa en tot el territori nacional i dels seus diplomes i títols propis.  
h) L'elaboració, l'aprovació i la gestió dels seus pressupostos i l'administració dels seus béns.  
i) L'establiment i la modificació de les seues relacions de llocs de treball.  
j) L'establiment de relacions amb altres entitats per a la promoció i desenrotllament dels seus fins institucionals.  
k) Qualsevol altra competència necessària per a l'adequat compliment de les funcions assenyalades en l'apartat 1 d'este article.  
  
Article 3. Organització  
1. La Universitat Europea de València estarà integrada per les facultats i escoles que tinga reconegudes la Comunitat Valènciana a proposta de l'entitat per a la impartició d'ensenyances oficials presencials i no presencials.  
2. Complint els tràmits aplicables en cada cas, la universitat podrà crear o suprimir departaments, instituts universitaris d'investigació, escoles de doctorat i altres centres o estructures necessaris per a l'exercici de les seues funcions. Podrà integrar o adscriure centres en la mateixa o una altra comunitat autònoma diferent de la pròpia de la universitat.  
  
3. Així mateix podrà crear centres que organitzen ensenyances en modalitat no presencial, així com altres centres o estructures les activitats dels quals per al desenrotllament dels seus fins institucionals no conduïsquen a l'obtenció de títols inclosos en el Catàleg de Títols Universitaris Oficials.  
  
Article 4. Servicis  
La Universitat Europea de València comptarà amb els servicis generals que puga exigir la legislació vigent i aquells altres que el Comité de Direcció considere necessaris o convenients, tots els quals podran ser prestats en instal·lacions i per personal de la mateixa universitat o bé a través de la contractació externa dels corresponents servicis.  
  
  
  
TÍTOL II  
De l'organització de la universitat  
  
Article 5. Òrgans rectors  
1. L'entitat titular estarà regida per la Junta General i serà administrada i representada per l'òrgan d'administració designat per esta, en els termes establits en els seus estatuts.  
2. La direcció de l'entitat titular correspondrà al president de la universitat, assistit pels vicepresidents executius, els directors d'àrees de gestió i el Comité de Direcció.  
3. La representació i gestió estrictament acadèmica de la universitat correspondrà al rector, assistit pels vicerectors, els degans de facultats i directors d'escoles, si és el cas, directors de centres adscrits, propis o integrats, instituts universitaris d'investigació i escoles de doctorat, el secretari general i el Consell de Govern, d'acord amb les directrius emanades de la Junta General, l'òrgan d'administració i el Comité de Direcció.  
  
Article 6. La Junta General  
1. La Junta General de l'entitat titular és el màxim òrgan decisori d'esta. El seu règim de funcionament serà l'establit en els Estatuts de la societat.  
2. En particular, és competència de la Junta General deliberar i acordar sobre els assumptes següents:  
a) La censura de la gestió social, l'aprovació dels comptes anuals i l'aplicació del resultat.  
b) El nomenament i la separació dels administradors, liquidadors i, si és el cas, auditors de comptes.  
c) La modificació dels Estatuts socials.  
d) L'aprovació, la modificació o la revisió de les Normes d'Organització i Funcionament.  
e) Qualssevol altres assumptes que determinen la llei, els estatuts de l'entitat i estes Normes d'organització i funcionament.  
  
Article 7. Òrgan d'administració  
L'òrgan d'administració serà l'òrgan d'administració i representació de l'entitat en els termes establits en els seus Estatuts i tindrà les altres funcions que estan previstes en les presents Normes d'organització i funcionament.  
  
Article 8. El president  
1. La direcció, la supervisió, la gestió i la representació de l'entitat titular correspon al president de la mateixa, que serà nomenat i remogut per l'òrgan d'administració.  
2. Són competències del president:  
a) Dirigir i supervisar la gestió de l'entitat.  
b) Representar l'entitat, sense perjuí de la facultat de delegació en els vicepresidents executius.  
c) Presidir el Claustre Universitari.  
d) Presidir el Comité de Direcció.  
e) Proposar a l'òrgan d'administració el nomenament, cessament o reelecció del rector.  
f) Nomenar i separar els vicepresidents executius i els directors d'àrees de gestió.  
g) Sotmetre al Consell de la Comunitat Valenciana l'aprovació de les Normes d'organització i funcionament, i la seua modificació o revisió, amb l'acord previ de la Junta General.  
h) Qualsevol altra funció que li atribuïsquen les presents Normes d'organització i funcionament i, si és el cas, les normes de règim intern, o que li siga conferida o delegada per l'òrgan d'administració.  
  
3. Els vicepresidents executius, els directors d'àrees de gestió i els membres del Comité de Direcció, que seran nomenats i separats pel president, tindran les funcions que el president o el Comité de Direcció els deleguen o confien.  
  
Article 9. Comité de Direcció  
1. El Comité de Direcció estarà presidit pel president i integrat, a més, pel rector, en qualitat de vicepresident executiu acadèmic, els vicepresidents executius i, entre ells, el gerent, que s'encarregarà de la gestió dels servicis administratius i econòmics de la universitat.  
  
2. Correspon al Comité de Direcció:  
a) La creació d'estructures específiques que actuen com a suport de la investigació i de la docència.  
b) L'acord de les directrius per al Consell de Govern ordenades a la proposta de la nova oferta acadèmica oficial i no oficial de la universitat, i l'aprovació de les noves titulacions a proposta del Consell de Govern.  
c) El règim d'admissió, permanència i verificació dels coneixements dels estudiants a proposta del rector.  
d) L'elaboració, l'aprovació i la gestió dels seus pressupostos, la determinació dels honoraris acadèmics corresponents, i de les beques i altres ajudes que es puguen establir, i l'administració dels seus béns.  
  
e) L'establiment i la modificació de les seues relacions de llocs de treball.  
f) Actuar com a òrgan col·legiat d'assistència immediata al president per a l'estudi, deliberació i coordinació sobre totes les qüestions relatives que afecten la gestió de l'entitat, i resoldre sobre aquelles matèries que expressament li atribuïxen les presents Normes d'Organització i Funcionament.  
  
Article 10. El rector  
1. El rector, com a representant i responsable de la gestió estrictament acadèmica de la Universitat Europea de València, exercirà la seua direcció acadèmica i executarà els acords de la Junta General, l'òrgan d'administració i el Comité de Direcció.  
2. El rector, que tindrà el títol de doctor, serà nomenat i cessat, a proposta del president, per l'òrgan d'administració, per a la qual cosa s'oirà prèviament el Consell de Govern de la universitat. El nomenament serà per un termini de fins a quatre anys, que podrà ser prorrogat, si és el cas, a proposta del president, per l'òrgan d'administració.  
  
3. Són competències del rector:  
a) Presidir el Consell de Govern de la universitat.  
b) Dirigir i supervisar la gestió estrictament acadèmica de la universitat.  
c) Exercir la representació acadèmica de la universitat en les relacions amb altres entitats per a la promoció i desenrotllament dels seus fins institucionals.  
d) Sotmetre al reconeixement de la Generalitat la creació, modificació o supressió de facultats, escoles universitàries i escoles de doctorat, o de qualsevol una altra classe de centre o estructura docent, amb l'acord previ del Comité de Direcció.  
e) Sotmetre als òrgans competents la verificació o modificació, si és el cas, de plans d'estudi i la verificació i acreditació dels títols, amb l'acord previ del Comité de Direcció.  
f) Coordinar el desenrotllament i la planificació de l'activitat acadèmica entre els diferents centres i estructures docents de la universitat.  
g) Nomenar i cessar el vicerector o vicerectors i els degans de facultat i directors d'escola, amb l'aprovació prèvia del Comité de Direcció. Estos nomenaments seran per un període de fins a quatre anys, i es podran prorrogar, si és el cas, amb l'aprovació prèvia del Comité de Direcció.  
h) Expedir els títols de caràcter oficial i validesa en tot el territori nacional i dels seus diplomes i títols propis, en els termes establits per la legislació vigent.  
i) Qualsevol altra funció que li atribuïsquen les presents Normes d'organització i funcionament i, si és el cas, les normes de règim intern de la universitat.  
  
Article 11. Els vicerectors  
1. Dependents directament del rector hi haurà els vicerectorats que acorde el Comité de Direcció. Al capdavant de cada vicerectorat existirà un vicerector nomenat i remogut pel rector, que tindrà el títol de doctor, amb l'aprovació prèvia del Comité de Direcció. El nomenament serà per un període de fins a quatre anys, que es podran prorrogar, si és el cas, amb l'aprovació prèvia del Comité de Direcció.  
2. En cas d'absència, vacant o incapacitat, el rector serà substituït pels vicerectors, en l'orde que establisca el Comité de Direcció.  
  
  
Article 12. El secretari general  
1. El secretari general actuarà com a secretari del Consell de Govern i del Claustre Universitari, i serà responsable dels servicis que li encomane el rector d'acord amb el Comité de Direcció.  
2. El secretari general serà nomenat i remogut pel Comité de Direcció. El nomenament serà per un període de fins a quatre anys, que es podrà prorrogar, si és el cas, per acord del Comité de Direcció.  
  
Article 13. Els directors dels centres adscrits, propis o integrats  
1. Els directors dels centres adscrits, propis o integrats de la universitat seran nomenats i remoguts pel Comité de Direcció. El nomenament serà per un període de fins a quatre anys, que es podrà prorrogar, si és el cas, per acord del Comité de Direcció.  
2. Tindran les funcions de la direcció acadèmica del centre, sense perjuí de les funcions directives i de gestió del centre que expressament els encomane el Comité de Direcció.  
  
Article 14. El Consell de Govern  
1. El Consell de Govern estarà presidit pel rector i integrat, a més, pels vicerectors, degans de facultats, directors d'escoles, directors de centres adscrits i centres propis o integrats, instituts universitaris d'investigació, escoles de doctorat, i el secretari general. Este últim actuarà com a secretari. Els vicerectors, degans, directors d'escoles, directors de centres adscrits i centres propis o integrats, instituts universitaris d'investigació i escoles de doctorat hauran de ser personal docent o investigador.  
2. El Consell de Govern actuarà com a òrgan col·legiat d'assistència immediata al rector per a l'estudi, deliberació, decisió i coordinació sobre qüestions estrictament acadèmiques.  
3. Correspondrà, en concret, al Consell de Govern, la proposta al Comité de Direcció, per a la seua aprovació, de la nova oferta acadèmica oficial i no oficial de la universitat.  
4. Correspondrà també al Consell de Govern, d'acord amb les directrius aprovades pel Comité de Direcció, l'elaboració, aprovació i, si és el cas, modificació dels plans d'estudi relatius a les ensenyances oficials i no oficials impartides en la universitat.  
5. Correspondrà igualment al Consell de Govern, d'acord amb les directrius aprovades pel Comité de Direcció, el nomenament del professorat de la universitat, després dels processos de selecció que corresponguen en què si és el cas intervindrà l'Àrea de Recursos Humans conforme s'establisca.  
  
Article 15. El Claustre Universitari  
1. El Claustre Universitari és l'òrgan de representació dels diferents membres de la Comunitat Universitària, sense perjuí del que establix la disposició addicional segona.  
2. El Claustre Universitari serà presidit pel president. En tot cas, formaran part del Claustre Universitari el rector, els vicepresidents executius i el defensor universitari, i actuarà com a secretari el secretari general.  
3. Així mateix, el Claustre Universitari queda integrat pels següents vocals:  
a) Els vicerectors, degans de facultats i directors d'escoles universitàries, escoles de doctorat, centres adscrits, propis o integrats, instituts universitaris d'investigació, directors de departament, en representació dels membres docents i investigadors de la comunitat universitària.  
  
b) Els directors d'àrees de gestió en representació dels membres d'administració i servicis de la universitat.  
c) Els membres del Consell de Delegats, en representació dels estudiants.  
  
Article 16. Competències del Claustre  
És competència del Claustre Universitari:  
1. Formular tot tipus de recomanacions i propostes en matèria acadèmica.  
2. Demanar informació dels òrgans de l'entitat en matèria acadèmica.  
  
Article 17. El defensor universitari  
1. El defensor universitari vetlarà pel respecte als drets i les llibertats dels estudiants davant de les actuacions dels diferents òrgans i servicis universitaris.  
2. Les seues actuacions, que en cap cas tindran caràcter executiu o de gestió, estaran sempre dirigides cap a la millora de la qualitat universitària en tots els seus àmbits, no estaran sotmeses a mandat imperatiu de cap instància universitària i estaran regides pels principis d'independència i autonomia.  
3. Serà nomenat pel Comité de Direcció per un període de fins a dos anys, renovables. La seua dedicació podrà ser parcial però serà incompatible amb l'exercici dels càrrecs de president, vicepresident executiu, director d'Àrea de Gestió, rector, vicerector, secretari general, degà de facultat o director d'escola, director de centre adscrit, propi o integrat, escola de doctorat, departament o institut universitari d'investigació.  
  
  
Article 18. Les juntes de facultat o escola  
En cada facultat o escola podrà existir una junta de facultat o escola, presidida pel degà o director i composta a més pels directors o coordinadors acadèmics, directors d'àrea acadèmica o titulació i els directors de departament adscrits a la facultat o escola de què es tracte, per al suport en les tasques ordinàries de gestió acadèmica, reflexió i anàlisi que necessite el degà o director corresponent.  
  
  
TÍTOL III  
Del personal docent i investigador i d'administració i servicis  
  
Article 19. Personal docent i investigador  
1. La contractació del professorat s'efectuarà davall les modalitats d'arrendament de servicis o contracte laboral, segons siga procedent, d'acord amb el que disposa la legislació sobre la matèria. Així mateix, podrà concertar-se la col·laboració de personal docent per a la docència de les titulacions de ciències de la salut, d'acord amb el que prevegen els convenis amb els hospitals públics o privats.  
2. El personal docent i investigador de la Universitat Europea de València haurà d'estar en possessió de la titulació acadèmica que s'establisca en la normativa aplicable.  
3. En tot cas, una vegada siga exigible d'acord amb la legislació vigent aplicable, almenys el 50 % del total del professorat haurà d'estar en possessió del títol de doctor i almenys el 60 % del total del professorat doctor haurà d'haver obtingut l'avaluació positiva de l'Agència Nacional d'Avaluació de la Qualitat i Acreditació o de l'òrgan d'avaluació externa que la llei de la comunitat autònoma determine. A este efecte, el nombre total de professors es computarà sobre l'equivalent en dedicació a temps complet. Els mateixos requisits seran aplicables als centres universitaris adscrits a la universitat.  
  
  
Article 20. Llibertat d'ensenyança i investigació  
1. La docència és un dret i un deure dels professors de la universitat, que exerciran amb llibertat de càtedra, sense més límits que els establits en la Constitució i en les lleis i els derivats de l'organització de les ensenyances en la Universitat Europea de València.  
2. Es reconeix i garantix la llibertat d'investigació en l'àmbit universitari. La investigació és un dret i un deure del personal docent i investigador de la universitat, d'acord amb els fins generals d'esta, i dins dels límits establits per l'ordenament jurídic.  
  
  
Article 21. Personal d'administració i servicis  
1. El personal d'administració i servicis de la Universitat Europea de València estarà compost per personal contractat en règim laboral o d'arrendament de servicis, si és el cas, amb subjecció a les disposicions legals vigents, per a la prestació dels servicis de gestió administrativa i de suport que determine la universitat en el compliment dels seus objectius.  
2. D'acord amb la legislació vigent, el Comité de Direcció podrà determinar que els servicis que requerisca la universitat puguen ser prestats per empreses, el personal de les quals no es considerarà integrat en la universitat.  
  
Article 22. Selecció, formació i promoció  
Correspon al Comité de Direcció l'establiment i modificació de les relacions de llocs de treball de la universitat, i la supervisió de la selecció, formació i promoció del personal docent i investigador que realitze el Consell de Govern amb l'assistència de l'Àrea de Recursos Humans, que determinarà les condicions en què han de desenrotllar les seues activitats.  
TÍTOL IV  
Dels estudiants  
  
Article 23. Els estudiants  
L'estudi és un dret i un deure dels estudiants de la Universitat Europea de València.  
  
Article 24. Drets dels estudiants  
Els estudiants de la Universitat Europea de València tindran dret a:  
  
1. La igualtat d'oportunitats i la no-discriminació per raons de sexe, raça, religió o discapacitat o qualsevol altra condició o circumstància personal o social en l'accés a la universitat, ingrés en els centres, permanència en la universitat i exercici dels seus drets acadèmics.  
  
2. L'orientació i la informació per la universitat sobre les activitats d'esta que els afecten.  
3. La publicitat de les normes on es regulen la verificació dels coneixements dels estudiants i de qualssevol altres que resulten exigibles per la legislació vigent.  
4. L'assessorament i l'assistència per part de professors i tutors en la manera en què es determine.  
5. La seua representació a través dels seus corresponents delegats i de la integració dels delegats de facultat o escola, centre o institut universitari d'investigació en el Claustre Universitari, a través del Consell de Delegats.  
6. La llibertat d'expressió, de reunió i d'associació en l'àmbit universitari.  
7. La garantia dels seus drets, per mitjà de procediments adequats i, si és el cas, l'actuació del defensor universitari.  
8. Obtindre reconeixement acadèmic per la seua participació en activitats universitàries, culturals, esportives, de representació estudiantil, solidàries i de cooperació.  
9. Rebre un tracte no sexista.  
10. Rebre una atenció que facilite compaginar els estudis amb l'activitat laboral.  
11. La protecció de l'assegurança escolar en els termes i condicions que establisca la legislació vigent i, si és el cas, la protecció asseguradora privada que la universitat establisca amb caràcter general.  
12. Qualssevol altres drets que regulen les normes de règim intern i altres disposicions legals aplicables.  
  
Article 25. Deures dels estudiants  
Els estudiants de la Universitat Europea de València tenen el deure de:  
1. La dedicació a la seua pròpia formació segons els nivells especials que exigix la universitat.  
2. La participació activa en les classes teòriques i pràctiques i qualsevol altra activitat organitzada per la universitat.  
3. Respectar les normes de disciplina acadèmica en general i específicament aquelles normes que establisca la universitat.  
4. Cooperar amb la resta de la comunitat universitària per a la consecució dels fins de la universitat i la conservació i millora dels servicis.  
  
5. Assumir les responsabilitats que es deriven dels càrrecs representatius per als quals hagen sigut elegits.  
6. Qualssevol altres que es deriven d'estes Normes d'organització i funcionament, de les altres normes de règim intern i altres disposicions legals aplicables.  
  
Article 26. Admissió i permanència  
1. Per al gaudi dels drets dels estudiants serà necessari complir els requisits legalment establits, superar les proves d'admissió, així com satisfer, en el termini i condicions establides per la Universitat Europea de València, els honoraris acadèmics corresponents, sense perjuí de les beques i altres ajudes que es puguen establir.  
2. Correspon al Comité de Direcció, a proposta del rector, l'aprovació de les normes que continguen el règim d'admissió, permanència i verificació dels coneixements dels estudiants, així com la determinació dels honoraris acadèmics corresponents, i de les beques i altres ajudes que es puguen establir.  
Article 27. Consell de Delegats  
Els estudiants de la Universitat Europea de València podran elegir els seus representants en un Consell de Delegats, compost com a mínim de tres membres, tots ells estudiants i delegats de classe, amb les funcions i per mitjà del procediment que reglamentàriament es determine.  
  
  
DISPOSICIONS ADDICIONALS  
  
Primera  
1. La referència a les persones el terme de les quals s'identifique en gènere masculí es considera igualment referida al gènere femení. D'esta manera, el terme de rector es considera referit a la rectora, el professor a la professora, el director a la directora, i així successivament.  
2. En la designació dels òrgans de govern de la universitat s'haurà de propiciar la presència equilibrada entre dones i hòmens.  
3. La universitat comptarà entre les seues estructures d'organització amb unitats d'igualtat per al desenrotllament de les funcions relacionades amb el principi d'igualtat entre dones i hòmens.  
  
Segona  
El que establixen estes Normes d'organització i funcionament no limita ni substituïx de cap manera les funcions dels representants dels treballadors en els termes establits en la legislació laboral.  
  
  
Tercera  
La universitat garantirà la igualtat d'oportunitats dels estudiants i la resta de membres de la comunitat universitària amb discapacitat, proscrivint qualsevol forma de discriminació i establint mesures d'acció positiva tendents a assegurar la seua participació plena i efectiva en l'àmbit universitari.  
La universitat tindrà en compte les disposicions de la Llei 13/1982, de 7 d'abril, d'Integració Social dels Minusvàlids, i de la Llei 51/2003, de 2 de desembre, d'Igualtat d'Oportunitats, No-discriminació i Accessibilitat Universal de Persones amb Discapacitat, i les seues disposicions de desplegament, i la resta de normes que resulten aplicables, pel que fa a la integració d'estudiants amb discapacitats en l'ensenyança universitària, així com en els processos de selecció de personal a què es referixen les presents Normes d'organització i funcionament.  
  
  
Quarta  
El Comité de Direcció podrà nomenar un Consell Assessor Universitari, de caràcter consultiu, compost pel president, el rector i les persones nomenades pel mateix Comité de Direcció, entre els qui hagen obtingut un rellevant reconeixement per les seues qualitats personals i acadèmiques o per l'exercici de tasques o funcions que hagen comportat una especial contribució al món de la ciència, la tècnica, la investigació, les humanitats, l'empresa o la cultura.  
El nomenament serà per un període de fins a tres anys, que podrà ser prorrogat pel Comité de Direcció.  
  
Quinta  
Totes les modificacions que afecten matèries arreplegades en l'article 2.2 de la Llei Orgànica 6/2001, de 21 de desembre, d'Universitats, i previstes en les presents Normes d'organització i funcionament hauran de ser realitzades per mitjà del procediment establit per a la modificació de les presents Normes.


Còpia Permalink ELI